Den kendte designer Benedikte Utzon må ikke længere skrive 'designed by Benedikte Utzon' på sine kollektioner. Det har Sø - og Handelsretten afgjort.

Designeren gik i 2012 konkurs med sit firma, og selskabet Topbrands købte varemærket fra konkursboet.

- Jeg er vildt ked af det, helt nede i mit hjerte. Samtidig er jeg også vred, siger Benedikte Utzon til DR Nyheder.

- Det er meget grænseoverskridende, og jeg føler, det er et overgreb på mig. Det, jeg har arbejdet for i 30 år, er der nu nogen, der har taget fra mig, uden jeg kan gøre noget som helst.

Ifølge dommen skal Benedikte Utzon betale en bøde på 5.000 kroner, sagens omkostninger på 65.000 kroner og 125.000til Topbrands.

Havde ikke råd til eget navn

Benedikte Utzon havde selv muligheden for at købe navnet for 20.000 kroner i 2012, men hun havde ikke råd.

- Jeg stod i den situation, at jeg flyttede fra den person, jeg havde boet sammen med, samme uge som jeg gik konkurs, og jeg stod med et lille barn i hånden. Jeg havde simpelthen ikke 20.000 kroner, forklarer hun.

Benedikte Utzon vil gerne anke sagen, men hun tvivler på, at der er råd til det.

- Det er en principiel sag, og man burde anke, men det koster en formue, siger designeren.

- Jeg synes ikke, det kan være rimeligt, og jeg har en stor uretfærdighedsfølelse på mine vegne og andres vegne, der har bygget noget stort op om sig selv.